На основу члана 27. став 10. Закона о јавној својини („Службени гласник РС“ бр. 72/11, 88/13, 105/14, 104/16-др. закон, 108/16 и 113/17) и члана 37. став 1. тачка 13. Статута Општине Инђија („Службени лист општине Инђија“ број 9/13-пречишћен текст и 7/18)

Скупштина општине Инђија, на седници одржаној дана 20.јула 2018. године, донела је

**О Д Л У К У**

**О ПРИБАВЉАЊУ НЕПОКРЕТНОСТИ У ЈАВНУ СВОЈИНУ**

**ОПШТИНЕ ИНЂИЈА ПУТЕМ ИЗГРАДЊЕ**

**I ПРИБАВЉА СЕ** непокретност у јавну својину општине Инђија путем изградње и то доградњом објекта дечијег одмаралишта „Вила Љубица“ површине 192м2 постојећег на катастарској парцели број 2267/1 и уписаног у лист непокретности број 104 к.о. Сутоморе.

Доградња се врши надзиђивањем другог спрата укупне нето површине 135,30м2, односно укупне бруто површине 157,80м2 и доградњом трпезарије у приземљу нето површине 38,40м2, односно бруто површине 40,50м2, а на основу Идејног пројекта број А-111/17 од децембра 2017. године, израђеног од стране „DOMUS CONSTRUCTION“ доо Инђија .

Планирана вредност радова из тачке I ове одлуке износи 128.639,69 еура (словима: стодвадесетосамхиљадашестотридесетдеветзарезшездесетдевет еура) без ПДВ-а, а према предмеру и предрачуну радова бр. 468/2017 од 04.12.2017. године израђеног од стране „DOMUS CONSTRUCTION“ доо Инђија .

**II** Средства за извођење радова из тачке I ове одлуке обезбеђена су у буџету општине Инђија за 2018. годину.

**III** На непокретности из тачке I ове одлуке, као саставном делу објекта дечијег одмаралишта власник ће бити Општина Инђија.

**IV** Избор извођача радова из тачке I ове одлуке извршиће се путем јавне набавке у складу са одредбама Закона о јавним набавкама („Службени гласник РС“ број 124/12, 14/15 и 68/15).

**V** Овлашћује се Председник општине Инђија, да у складу са Законом о јавним набавкама, донесе Одлуку о покретању отвореног поступка јавне набавке избора извођача радова и Решењем образује Комисију о спровођењу поступка јавне набавке.

Председник општине ће о спроведеном поступку јавне набавке избора извођача радова, Скупштини општине поднети извештај.

**VI** О реализацији ове одлуке стараће се Општинска управа општине Инђија.

**VII** Ову одлуку објавити у „Службеном листу општине Инђија“.

**О б р а з л о ж е њ е**

Председник општине Инђија поднео је иницијативу за прибављање непокретности у јавну својину општине Инђија и то доградњом објекта дечијег одмаралишта у Сутомору, „Вила Љубица“, које се налази у својини општине Инђија. Објекат дечијег одмаралишта је спратности П+1, односно приземље и спрат, површине 192м2, а доградњом се габарит објекта у приземљу проширује за бруто површину од 40,50м2 изградњом трпезарије и надзиђивањем другог спрата чиме се спратност повећава на П+2.

Овај објекат се користи искључиво као дечије одмаралиште, а није у функцији од 2014. године јер ПУ „Бошко Буха“ Инђија којој је било поверено на управљање ово одмаралиште, од тада више не организује летовања деце у истом. Овим радовима би се повећали смештајни капацитети и побољшали услови боравка деце.

Са тих разлога урађен је Идејни пројекат доградње и надоградње овог објекта којим је утврђено да је укупна бруто површина постојећег стања 287м2 а укупна бруто површина новопројектованог објекта 518,30м2, док је укупна нето површина постојећег стања 238,70м2 а укупна нето површина новопројектованог објекта износи 378,30м2. Пројектом је такође утврђено да радови на надоградњи и доградњи објекта подразумевају архитектонско-грађевинске радове, електроинсталатерске радове и радове на водоводу и канализацији у новим просторијама, као и опремање намештајем, те да је укупан износ свих радова 165.074,89 еура. Предмером и предрачуном радова бр. 468/2017 дата је спецификација свих радова и у истој је садржана и набавка потребног намештаја за који је планиран износ од 36.435,00 еура, те како набавка намештаја не представља радове на изградњи, за овај износ је умањена вредност радова у односу пројекат и утврђена вредност као у диспозитиву.

Средства за извођење радова обезбеђена су у буџету општине Инђија за 2018. годину у оквиру Програма 15 - Пројекат „Реконструкција и опремање Виле Љубица у Сутомору“.

Законом о јавној својини („Службени гласник РС“ број 72/11....113/17), чланом 27. став 10. прописано је да о прибављању ствари и располагању стварима у својини јединице локалне самоуправе под условима прописаним законом, одлучује орган јединице локалне самоуправе одређен у складу са законом и статутом јединице локалне самоуправе, док је чланом 29. истог закона прописано да се непокретне ствари прибављају у јавну својину полазећи од тржишне вредности непокретности коју је проценио порески, односно други надлежни орган, у поступку јавног надметања, односно прикупљањем писмених понуда, ако законом није друкчије одређено, као и да се прибављањем непокретне ствари сматра и изградња објеката. Изградњом новог објекта се сматра и доградња постојећег објекта у складу са одредбама којима се уређује планирање и изградња. Законом о планирању и изградњи („Службени гласник РС“ бр. 72/09....145/14) чланом 2. став 1. тачка 33. утврђено је да доградња јесте извођење грађевинских и других радова којима се изграђује нови простор ван постојећег габарита објекта, као и надзиђивање објекта, и са њим чини грађевинску, функционалну или техничку целину.

Статутом општине Инђија, чланом 37. став 1. тачка 13. прописано је да Скупштина општине доноси одлуку о прибављању и располагању непокретностима у јавној својини општине, док је Одлуком о прибављању, располагању и управљању стварима и другим имовинским правима у јавној својини општине Инђија („Службени лист општине Инђија“ број 12/18), чланом 3. утврђено шта се сматра прибављањем ствари у јавну својину, као и да се ствари у јавну својину Општине могу прибавити, између осталог и изградњом, док је чланом 6. исте Одлуке утврђено да иницијативу за прибављање непокретности у јавну својину Општине може поднети Председник општине самостално или на иницијативу Општинске управе, јавног предузећа, установе, организације и јавне агенције, односно друштва капитала чији је оснивач Општина, у зависности од непокретности која се прибавља у јавну својину, те је на основу свега изнетог донета одлука као у диспозитиву.

**Скупштина општине Инђија**

Број:46-28/2018-I Председник,

Дана,20.јула 2018.године

И н ђ и ј а Милан Предојевић